“กอนช.” เตือน 6 จังหวัด เฝ้าระวังน้ำ “เจ้าพระยา” เพิ่มสูง 1-10 ก.ย.นี้
“กอนช.” เตือน 6 จังหวัด เตรียมพร้อมรับมือปริมาณน้ำในแม่น้ำเจ้าพระยามีโอกาสเพิ่มสูงขึ้น ช่วงวันที่ 1-10 ก.ย.65 แนะเฝ้าระวังน้ำท่วมฉับพลัน หลัง “กรมอุตุนิยมวิทยา” คาดการณ์จะมีฝนตกหนัก 3-8 ก.ย.65
“กอนช.” เตือน 6 จังหวัด เตรียมพร้อมรับมือปริมาณน้ำในแม่น้ำเจ้าพระยามีโอกาสเพิ่มสูงขึ้น ช่วงวันที่ 1-10 ก.ย.65 แนะเฝ้าระวังน้ำท่วมฉับพลัน หลัง “กรมอุตุนิยมวิทยา” คาดการณ์จะมีฝนตกหนัก 3-8 ก.ย.65
31 ส.ค. 2565

กองอำนวยการน้ำแห่งชาติ (กอนช.) ประกาศเตือนให้เฝ้าระวังระดับน้ำบริเวณท้ายเขื่อนเจ้าพระยาเพิ่มสูงขึ้น เนื่องจากกรมอุตุนิยมวิทยา ได้คาดการณ์จะมีฝนตกหนัก ในช่วงวันที่ 3 – 8 กันยายน 2565 บริเวณภาคเหนือ, ภาคตะวันออกเฉียงเหนือ และภาคตะวันออก
โดยกอนช. ได้ประเมินสถานการณ์น้ำลุ่มน้ำเจ้าพระยา จากฝนคาดการณ์ของกรมอุตุฯ และสถาบันสารสนเทศทรัพยากรน้ำ (องค์การมหาชน) ว่าจะมีปริมาณน้ำไหลผ่านสถานีวัดน้ำจังหวัดนครสวรรค์ (C.2) อยู่ในเกณฑ์ 2,000 – 2,200 ลูกบาศก์เมตรต่อวินาที ซึ่งจะส่งผลให้ปริมาณน้ำไหลผ่านเขื่อนเจ้าพระยาเพิ่มขึ้นอยู่ในเกณฑ์ 1,800 – 2,000 ลูกบาศก์เมตรต่อวินาที
โดยจะส่งผลให้ระดับน้ำด้านท้ายเขื่อนเพิ่มสูงขึ้นจากเดิมประมาณ 0.40-0.50 เมตร ในช่วงวันที่ 1-10 กันยายน 2565 บริเวณชุมชนพื้นที่ลุ่มต่ำนอกคันกั้นน้ำ คลองโผงเผง จังหวัดอ่างทอง, คลองบางบาล จังหวัดพระนครศรีอยุธยา, ตำบลหัวเวียง อำเภอเสนา ตำบลลาดชิด ตำบลท่าดินแดง อำเภอผักไห่ จังหวัดพระนครศรีอยุธยา, จังหวัดนนทบุรี, ปทุมธานี และกรุงเทพมหานคร
ทั้งนี้ กอนช. ขอให้หน่วยงานที่เกี่ยวข้องดำเนินการเพื่อเตรียมความพร้อมรับมือ ดังนี้
1.ติดตามสถานการณ์น้ำอย่างใกล้ชิด ตรวจสอบความมั่นคงอาคารป้องกันริมแม่น้ำและเสริมคันบริเวณจุดเสี่ยงที่เป็นพื้นที่ลุ่มต่ำริมแม่น้ำ ประชาสัมพันธ์ข้อมูลและแจ้งเตือนประชาชนที่อาศัยอยู่ในพื้นที่ริมน้ำนอกแนวคันกั้นน้ำ แนวเขื่อนชั่วคราวในบริเวณที่ไม่มีแนวป้องกันน้ำถาวร (แนวฟันหลอ) และพื้นที่จุดเสี่ยงที่เป็นพื้นที่ลุ่มต่ำริมแม่น้ำทราบล่วงหน้า
2.เตรียมเครื่องจักรเครื่องมือเพื่อบูรณาการความพร้อมให้ความช่วยเหลือและบรรเทาผลกระทบต่อประชาชนได้ทันที
3.ติดตามสถานการณ์น้ำทะเลหนุนในช่วงเวลาดังกล่าว พร้อมปรับแผนบริหารจัดการน้ำ อ่างเก็บน้ำ เขื่อนระบายน้ำ และประตูระบายน้ำ เพื่อบริหารจัดการน้ำให้สอดคล้องกับสถานการณ์